RESOLUCIÓN do 29 de maio de 2008 pola que se procede á publicación das subvencións concedidas en virtude da Resolución do 18 de decembro de 2007, deste instituto, que anuncia convocatoria pública de subvencións ao sector escénico e musical para o ano 2008.
INSTITUTO GALEGO DAS ARTES ESCÉNICAS E MUSICAIS — III. OUTRAS DISPOSICIÓNS — 27/06/2008

De conformidade co disposto no artigo 18.1º da Lei 38/2003, do 17 de novembro, xeral de subvencións; no artigo 15.1º da Lei 9/2007, do 13 de xuño, de subvencións de Galicia; e en virtude do establecido na cláusula novena, punto 3º da Resolución do IGAEM, do 18 de decembro de 2007, pola que se establecen as bases reguladoras e se anuncia convocatoria pública de subvencións ao sector escénico e musical para o ano 2008, procédese á publicación das subvencións concedidas.
Así mesmo, e consonte co disposto no artigo 9 do Decreto lexislativo 1/1999, do 12 de outubro, polo que se aprobou o texto refundido da Lei de réxime financeiro e orzamentario de Galicia, a competencia para resolver e, polo tanto, para ordenar a publicación das axudas concedidas, correspóndelle ao IGAEM.
Á vista dos informes-propostas formulados pola Xerencia do IGAEM para a análise dos proxectos das modalidades B (programa Crédito-Cultura), C1 (distribución exterior de espectáculos de artes escénicas), C3 (promoción e difusión de traballos discográficos galegos) e G (formación especializada), e unha vez aprobados en xuntanza do Consello Reitor do 29 de maio de 2008,
RESOLVO:
1. Conceder as axudas que se relacionan no anexo desta resolución, consonte cos seguintes criterios de adxudicación:
Finalidade da axuda: as subvencións concedidas ao abeiro da Resolución do 18 de decembro de 2007 van destinadas a promover, facilitar e normalizar o acceso das compañías de artes escénicas ao financiamento bancario da súa actividade de producción de espectáculos e traballos discográficos, para o suposto da modalidade B; a promover a distribución exterior de espectáculos de artes escénicas e musicais producidos por empresas e/ou compañías profesionais galegas para o suposto da modalidade C; a fomentar a reciclaxe profesional e a formación especializada das persoas vinculadas á actividade de creación, produción, distribución e exhibición de espectáculos de teatro, danza e música, para o suposto da modalidade G.
Norma reguladora: resolución do IGAEM do 18 de decembro de 2007, pola que se establecen as bases reguladoras e se anuncia convocatoria pública de subvencións ao sector escénico e musical para o ano 2008 (DOG nº 9, do 14 de xaneiro de 2008).
Partida orzamentaria: 12.90.432B.470.0, dos orzamentos xerais da Comunidade Autónoma de Galicia para o ano 2008.
Crédito orzamentario máximo e comprometido:
Modalidade B: 30.000 euros.
Modalidade C: 380.000 euros.
Modalidade G: 40.000 euros.
Persoas físicas e xurídicas beneficiarias das subvencións, e importe das axudas concedidas a cada un deles expresada en euros: véxase anexo.
2. O pagamento das axudas económicas farase unha vez realizada a debida xustificación. Esta efectuase de forma individualizada, segundo a cantidade asignada polo órgano concedente e en todo caso co prazo límite de xustificación consignado e previsto no capítulo respectivo de cada modalidade de subvención, tal e como se prevé na cláusula décima, punto 3 das bases.
O incumprimento total ou parcial por parte dos beneficiarios das bases establecidas na resolución da convocatoria suporá a perda do dereito a percibir a subvención correspondente; así mesmo, a non entrega da documentación específica sinalada nas cláusulas da convocatoria será causa da revogación da cantidade asignada, debendo procederse ao reintegro das contías percibidas, se é o caso, e sen prexuízo das responsabilidades que se lles puidese exixir.
3. As solicitudes non incluídas expresamente nesta resolución da concesión entenderanse denegadas ou desestimadas, de conformidade co previsto no artigo 23.3º da Lei 9/2007, do 13 de xuño, de subvencións de Galicia, coa excepción das solicitudes pendentes de emenda requirida dentro do prazo establecido para o efecto.
4. Contra esta resolución de concesión de axudas, que pon fin á vía administrativa segundo o artigo 4 alínea d) da Lei 6/2001, do 29 de xuño, de adecuación da normativa da Comunidade Autónoma de Galicia, a Lei 4/1999, do 13 de xaneiro, de modificación da Lei 30/1992 de 26 de novembro, de réxime xurídico das administracións públicas e do procedemento administrativo común, os interesados poderán interpoñer recurso potestativo de reposición, segundo os artigos 116-117 da Lei 30/1992, do 26 de novembro, de réxime xurídico das administracións públicas e do procedemento administrativo común, ante a Xerencia do IGAEM no prazo dun mes desde o día seguinte á data da súa publicación no DOG ou ao da súa notificación, ou directamente recurso contencioso-administrativo ante a xurisdición correspondente, no prazo de dous meses, segundo o artigo 46 da Lei 29/1998, do 13 de xullo, reguladora da xurisdición contencioso-administrativa.
5. Esta resolución entrará en vigor o día seguinte ao da súa publicación no Diario Oficial de Galicia.
Santiago de Compostela, 29 de maio de 2008.
Ánxela Bugallo Rodríguez
Presidenta do Instituto Galego das Artes Escénicas
e Musicais
Ver referencia pdf "12400D016P114.PDF"
Ver referencia pdf "12400D017P116.PDF"
SERVICIO GALEGO DE PROMOCIÓN DA IGUALDADE DO HOME E DA MULLER